**Предлози за изменување и дополнување на новиот Предлог-Закон за слободен пристап до информации од јавен карактер**

1. Во член 3 став 1 алинеја 1- на крајот од реченицата, по зборовите „...утврдени со закон“, да се додаде „и дејности од јавен интерес”.

Образложение: Не е усогласен со член 1 и став 1 од Предлог-Законот.

2. Во член 6 став 1 точка 1 да се допрецизира законот (назив) врз основ на кој информацијата претставува класифицирана информација, и да гласи:

„1) Информација која врз основа на Законот за класифицирани информации претставува класифицирана информација со соодветен степен на тајност”.

Образложение: Нема разграничување меѓу информациите што претставуваат исклучок од слободниот пристап соглано Законот за класифицираните информации од оние наведени во Кривичниот законик.

3. Во член 6 став 1 да се додаде нова точка 2) после точка 1), и да гласи:

„2) информација што претставува службена тајна согласно закон, а чие оддавање е кривично дело согласно Кривичниот законик (член 360)”.

Образложение: Не смее да има правна празнина во случај на информациите кои претставуваат исклучок од слободниот пристап.

Точката 2 станува 3 и.т.н.

4. Во член 6 став 4, после зборот „податоците” да се додадат зборовите „од став 3 на овој член”.

Образложение: Со цел појаснување на кои податоци се однесува ставот 4, имајќи во предвид дека е новина во Законот за слободен пристап до информации од јавен карактер, т.е. ставовите 3, 4 и 5 од членот 6 се во целост нови и потребно е прецизирање на истите.

5. Називот на Агенцијата за заштита на правото за слободен пристап до информациите од јавен карактер да се скрати и да гласи:

„Агенција за пристап до информации”

Образложение: Потребна е препознатливост на дејноста на Агенцијата. Описот е детално даден во делот VI од Законот.

6. Во член 27, став 3, наместо „став (3)”, да стои „став (2)”

7. Во член 36 став 2, алинејата 3 „- број на примени барања” да се избрише затоа што е иста со алинејата 2.

-ОДРЕДБА ЗА ФИНАНСИРАЊЕ НА КОМИСИЈАТА-

1.Член 29 став 2 од Законот за слободен пристап до информации од јавен карактер се менува и гласи:

„Средствата за работа на Агенцијата се обезбедуваат од Буџетот на Република Македонија и од други извори во согласност со закон и билатерални договори.

Средствата кои се остваруваат од вршење на едукација од членот 30 на овој закон се приходи на Агенцијата.

2.Во член 29 се додава став 3 кој гласи:

- Вработените во Агенцијата имаат право на плата, надоместоци на плата и додатоци на плата во согласност со прописите за административни службеници и одредбите на овој закон. Платата на вработените во Агенцијата, надоместоците на плата и додатоците на плата се обезбедуваат од Буџетот на Република Македонија.

- На вработените во Агенцијата кои имаат статус на административни службеници, заради специфичната природа на работните задачи и посебностите на извршувањето на специфичните должности и овластувања, основната плата и додатокот на плата за звање им се зголемува за 30%.

- Платата на вработените во Агенцијата утврдена во ставот (2) на овој член се вреднува во износ од 0,5% за секоја навршена година работен стаж, а најмногу до 20%.

- Вредноста на бодот за платите на вработените во Агенцијата се утврдува секоја година со одлука на директорот на Агенцијата која се донесува во рок од 10 дена од денот на донесувањето на Буџетот на Република Македонија, чиј составен дел е Буџетот на Агенцијата, а во рамките на предвидениот буџет и врз основа на вкупниот број на вработени распоредени по соодветните нивоа за тековната година, како и специфичната природа на работните задачи и посебностите на извршувањето на специфичните должности и овластувања.

- Вредноста на бодот од ставот (4) на овој член се зголемува до 20% од вредноста на бодот за пресметување на платите на административните службеници утврдена од Владата на Република Македонија според Законот за административни службеници.

- Вработените во Агенцијата добиваат парични награди и бонуси според постигнатите исклучителни резултати во работењето.

- Системот на наградување на вработените во Агенцијата од точка (6) на овој член поблиску го пропишува директорот на Агенцијата.

3. Ставот 3 и ставот 4 од овој член, стануваат став 4 и став 5 од истиот член.

Образложение: Агенцијата за пристап до информации, заради специфичната природа на работните задачи и посебностите на извршувањето на специфичните должности и овластувања, изрвршува специфични „задачи“. Согласно своите надлежности, пред се, врз основа на Устав (член 16) и lex specialis (Законот за слободен пристап до информации од јавен карактер) донесува управни акти кои се конечни, односно има правосудна улога при постапувањето по жалбите од барателите/жалители.

Следствено:

4. По ставот 5 од овој член се додава став 6 кој, поради причините наведени во погоренаведеното образложение, гласи: „Вравотените во Агенцијата се должни да ги чуваат како тајна податоците до кои дошле во текот на својата работа, особено информациите и документите приложени во предметите од страна на физичките и правните лица кои се појавуваат како баратели, односно иматели на информации“.

СТАТУС НА АГЕНЦИЈАТА

Во Член 29 став 1 од Законот, по зборот „самостоен“ да се додаде зборот „независен“.

Образложение: Агенцијата, покрај тоа што „тангира“ закон со европско знаменце, се грижи за спроведување на есенцијален антикоруптивен закон, при што е пожелно јавноста да биде уверена и убедена во нејзиното независно работење во однос на останатите државни органи и институции. Наведеното е и една од основните заложби на ЕК.

Следствено:

Член 33 точка 7 се брише.

Образложение: Истата дава сомнеж во „независното и самостојното“ работење на Агенцијата, односно на нејзиниот директор, како и дозволува „одврзани раце“ на собраниската Комисија за прашања на изборите и именувањата за вршење евентуален притисок врз извршувањето на неговите законски надлежности. Тоа претставува својствена контрадикторност со членот 29 од Законот, како и неприфаќање на основните заложби на ЕК.

Член 34 став 3 се брише.

Образложение: Надлежностите на заменикот на директорот се наведени во ставот 2 од истиот член.

- ОДРЕДБА ЗА ЗЛОУПОТРЕБА НА ЗАКОНОТ-

 - Законот за слободен пристап до информации од јавен карактер да се дополни членот 20 со став 4 кој ќе гласи:

 „Имателот на информации со решение ќе одбие барање за пристап до информации доколку еден, или повеќе баратели, по пат на едно или повеќе функционално поврзани барања, со зачестени барања за добивање на исти или слични информации, или со барање на информации од поголем обем очигледно го злоупотребува правото на пристап до информации од јавен карактер и доведува до оптоварување на работата и го загрозува редовното функционирање на имателите на информации“.

Образложение:

1.Модифицирано, споменатата одредба се среќава во неколку европски закони. Поконкретно, во хрватскиот Закон за пристап до информации од јавен карактер е додаден член 9 со кој се пропишува „Начело на меѓусебно почитување и соработка“.

Обврската на меѓусебна соработка и пружање помош упатува на начинот на постапување кој бара двосмерна комуникација и олеснување за барателите да ги добијат информациите согласно закон. Обврската на почитување и уважување подразбира соодветен степен на културна комуникација и почитување на достоинството на личноста. Наведеното начело може да биде релевантно и при оценување на можно злоупотребување на законот.

2.Член 23 став 5 од хрватскиот закон предвидува дека „Имателот на информации со Решение ќе одбие барање за пристап до информации доколку еден, или повеќе меѓусебно поврзани баратели, по пат на едно или повеќе функционално поврзани барања очигледно го злоупотребува правото на пристап до информации, особено кога со зачестени барања за добивање на исти или слични информации, или со барање со кое се бара голем број информации, доведува до оптоварување на работата и редовното функционирање на имателите на информации“.

 Злоупотребата на Законот со кој се гарантира пристап до информации од јавен карактер е можна ситуација која, спротивно на заложбите на законодавецот да го гарантира пристапот до информации, им овозможува на поединци со неумерени или со претерано голем број барања значително да го оптовари работењето на имателите на информации. Основна цел на оваа одредба е заштита на имателите на информации од барања со кои не се остварува целта на Законот, но се загрозува заштитата на правото на другите баратели на информации, како и на корисниците на услугите на имателите информации, преку ангажирање на претерани ресурси за решавање на „шиканозни“ (фиктивни, компромитирачки, шарлатански...) барања (и прашања). Злоупотребата на барањата треба да се гледа и во духот на начелото на меѓусебно почитување и соработка. Со ова начело се поткрепува обврската за човечно и пристојно однесување, како и пружање помош и соработка меѓу имателите на информации и барателите на информации, а со цел за олеснување на пристапот до информациите и побрзото и ефикасно решавање на барањата. Оваа обврска упатува на начин на постапување кој бара двосмерна комуникација, заради олеснување на добивањето на информациите во согласност со закон, па се смета за релевантна и при оценувањето на можна злоупотреба на правото.

-ОСТАНАТАИТЕ ЗАБЕЛЕШКИ СЕ ОДНЕСУВААТ НА ПЕЧАТНИ И ГРАМАТИЧКИ ГРЕШКИ-